চাকরি দেওয়ার নাম করে টাকা নিয়েছে, সুজাতা মণ্ডলের বিরুদ্ধে বিস্ফোরক সৌমিত্র খাঁ

ওয়েবডেস্ক: প্রাক্তন স্ত্রী সুজাতা মণ্ডলের (Sujata Mondal) বিরুদ্ধে বিস্ফোরক বিজেপি সাংসদ সৌমিত্র খাঁ (BJP MP Soumitra Khan) । ফাইল হাতে নিয়ে সুজাতার বিরুদ্ধে একগুচ্ছ দুর্নীতির অভিযোগ তুলে ধরলেন সৌমিত্র ।

বিষ্ণুপুর লোকসভার বিজেপি সাংসদ সৌমিত্র খাঁ এবং তার প্রাক্তন স্ত্রী তৃণমূল নেত্রী সুজাতা মণ্ডলের বিবাদ চরমে। বিষ্ণুপুরে বিজেপি সাংগঠনিক জেলা কার্যালয়ে রবিবার সাংবাদিক সম্মেলনে প্রাক্তন স্ত্রী সুজাতা মণ্ডলের বিরুদ্ধে একের পর এক দুর্নীতির (Corruption) বিষয় সামনে আনলেন বিষ্ণুপুরের বিজেপি সাংসদ সৌমিত্র খাঁ।

শুধু দুর্নীতি নয় একেবারে ফাইল তুলে ধরে সুজাতা মণ্ডলের একের পর এক দুর্নীতি ফাঁস করলেন সাংসদ সৌমিত্র খাঁ।

এদিন বিজেপি সাংসদ সৌমিত্র খাঁ দাবি করেন, শ্যামবাজারে একটি স্কুলের শিক্ষিকা হয়েও স্কুলে না গিয়ে মাসের পর মাস বেতন তুলে নিচ্ছেন। রাজ্যের শিক্ষা দফতরের কাছে এই বিষয়ে দৃষ্টি আকর্ষণ করেন। জেলা পরিষদের কর্মাধ্যক্ষের চেয়ারে বসে ৭০ শতাংশ কাট নিয়ে কাজ করছেন সুজাতা মণ্ডল, এই তথ্যও তুলে ধরেন সাংসদ। চাকরি করে দেওয়ার নাম করেও টাকা নিয়েছেন সুজাতা এই বিষয়ে সম্পূর্ণ তথ্য রয়েছে সাংসদের কাছে এমন কথাও জানান তিনি। বছরে তিনবার বিদেশ ভ্রমণ কার টাকায় টাকা কোথা থেকে এল? প্রশ্ন তুলেছেন সাংসদ।

আরও পড়ুন: দিলীপ বিতর্কে নজর দলের, জনগণের টাকায় কেন মন্দির? প্রশ্ন শমীকের

সুজাতার মণ্ডলের বিরুদ্ধে তদন্ত শুরু হোক এমন দাবিও তোলেন বিজেপি সাংসদ সৌমিত্র খাঁ।

প্রসঙ্গত, সৌমিত্র-সুজাতা দ্বন্দ্ব নতুন কোনও ঘটনা নয়। বিবাহিত সম্পর্কে ছেদ টেনে রাজনৈতিক ময়দানের দুই প্রতিদ্বন্দ্বী হিসেবে মুখোমুখি হন দুজনেই। তার পর থেকেই একে অপরের বিরুদ্ধে কাদা ছোঁড়াছুঁড়ি চলেছে। ২০১৬ সালের জুলাই মাসে বড়জোড়ার বাসিন্দা সুজাতাকে বিয়ে করেন সৌমিত্র খাঁ।

২০১৯ সালে সস্ত্রীক সৌমিত্র যোগ দেন বিজেপিতে। লোকসভা নির্বাচনে বিজেপির টিকিট পান সৌমিত্র। তবে সেই সময় আদালতের নির্দেশে নিজের এলাকাতেই প্রবেশাধিকার হারান। পাশে ছিলেন স্ত্রী সুজাতা। একা প্রচার করেই স্বামীকে জিতিতে আনেন। তার পরে সব পালটে যায়। ২০২১ সালে বিজেপি ছেড়ে তৃণমূলে যোগ দেন সুজাতা। স্বামী স্ত্রী’র সম্পর্কের মানচিত্র পুরো বদলে যায়। বিবাহ বিচ্ছেদ হয়, তার পর থেকেই একে অপরের বিরুদ্ধে দুর্নীতি ইস্যুতে কেউ কোনও সুযোগ হাতছাড়া করেন না।

দেখুন আরও খবর-